Ջավո Մամոյան

Ջավո Ամարի Մամոյան (), հայ մանկավարժ։ ՀԽՍՀ վաստակավոր ուսուցիչ (1954): Հայրենական մեծ պատերազմի մասնակից։

Կենսագրություն 
Ջավո Մամոյանը ավարտել է հայկական և քրդական մանկավարժական տեխնիկումները։ 1941 թվականի հունիսի 30-ից մինչև օգոստոսի 10-ը Արևմտյան ռազմաճակատում, Սմոլենսկի ուղղությամբ մարտնչել է գերմանաֆաշիստական հորդաների դեմ։ 1941 թվականի օգոստոսի 10-ին գերի է վերցրել և զորամասի շտաբ է հասցրել գերմանական երեք հետախույզների։ Օգոստոսի 16-ին Ուշակով բնակավայրի մոտ ծանր վիրավորվել է և ինն ամիս Նովոսիբիրսկում բուժվելուց հետո զորացրվել է բանակից։

Մամոյանը 1943 թվականից մինչև 1960 թվականը աշխատել է Ապարանի շրջանի Սիփան գյուղի դպրոցում, որպես ուսմասվար, հայոց լեզվի և գրականության, քրդերեն լեզվի և գրականության ուսուցիչը, 1961 թվականից մինչև 1975 թվականը՝ նույն դպրոցի տնօրեն։ 1977 թվականից անցել է կենսաթոշակի, բայց շարունակել է դասավանդել։

Մամոյանը բազմիցս արժանացել է խրախուսանքների և պարգևների։ Պարգևատրվել է Աշխատանքային կարմիր դրոշի շքանշանով, «Աշխատանքային գերազանցության համար», «Աշխատանքի վետերան» մեդալներով։ 1954 թվականին Մամոյանին շնորհվել է ՀԽՍՀ վաստակավոր ուսուցչի կոչում։ Մամոյանը եղել է «Գիտելիք» ընկերության Արագածի շրջանային վարչության անդամ, ժողկրթբաժնի արտահաստիքային տեսուչ։

Պարգևներ 
 ՀԽՍՀ վաստակավոր ուսուցիչ (1954)
 Աշխատանքային կարմիր դրոշի շքանշան
 «Աշխատանքային գերազանցության համար» մեդալ
 «Աշխատանքի վետերան» մեդալ

Ծանոթագրություններ 

Հայ մանկավարժներ
ՀԽՍՀ վաստակավոր ուսուցիչներ
Հայրենական մեծ պատերազմի մասնակիցներ
Աշխատանքային կարմիր դրոշի շքանշանի ասպետներ
«Աշխատանքի վետերան» մեդալակիրներ
«Աշխատանքային գերազանցության համար» մեդալակիրներ